b'\n_START_ARTICLE_\nDi\xc5\xa1e\xc4\x8da perla\n_START_SECTION_\nOpis\n_START_PARAGRAPH_\nDi\xc5\xa1e\xc4\x8da perla je trajnica, ki v vi\xc5\xa1ino dose\xc5\xbee med 30 in 50 cm. Ima plaze\xc4\x8do tanko korenino, iz katere poganjajo \xc5\xa1tevilna pokon\xc4\x8dna gladka \xc5\xa1tiriroba stebla. Iz stebel izra\xc5\xa1\xc4\x8dajo vretenasto razra\xc5\xa1\xc4\x8deni suli\xc4\x8dasti listi, ki so po robovih pora\xc5\xa1\xc4\x8deni z drobnimi dla\xc4\x8dicami, dolgi pa so med 2 in 5 cm. Na vrhu stebel so v majhnih kobulih zbrani majhni beli zvezdasti cvetovi s po \xc5\xa1tirimi ven\xc4\x8dnimi listi in s premerom med 4 in 7 mm. Plodovi so okrogli, s premerom od 2 do 4 mm, obdani pa so z ovojnico, ki je prekrita z drobnimi kavelj\xc4\x8dki, s katerimi se zlahka oprimejo \xc5\xbeivalske dlake in \xc4\x8dlovekovih obla\xc4\x8dil. S tem rastlina poskrbi za uspe\xc5\xa1no \xc5\xa1irjenje.\n_START_SECTION_\nUporaba\n_START_PARAGRAPH_\nPripravki iz di\xc5\xa1e\xc4\x8de perle se v ljudskem zdravilstvu uporabljajo kot pomirjevalo, pri te\xc5\xbeavah z menstruacijo, za laj\xc5\xa1anje migren, proti depresiji in vodenici, pa tudi pri jetrnih obolenjih. V Nem\xc4\x8diji je izjemni priljubljena tudi v pivovarstvu in \xc5\xbeganjarstvu, pa tudi za aromatiziranje vina ter razli\xc4\x8dnih sladic.'